CELEX: C2004/251/35
Language: da
Date: 2004-10-09 00:00:00
Title: Sag T-163/04: Sag anlagt den 30. april 2004 af Michael Schäfer mod Kontoret for Harmonisering i det Indre Marked (Varemærker og Design)

9.10.2004   
            
            
               DA
            
            
               Den Europæiske Unions Tidende
            
            
               C 251/18
            
         Sag anlagt den 30. april 2004 af Michael Schäfer mod Kontoret for Harmonisering i det Indre Marked (Varemærker og Design)
   (Sag T-163/04)
   (2004/C 251/35)
   Processproget vil blive fastlagt i henhold til procesreglementets artikel 131, stk. 2 — det sprog, stævningen er affattet på: tysk
   Ved De Europæiske Fællesskabers Ret i Første Instans er der den 30. april 2004 anlagt sag mod Kontoret for Harmonisering i det Indre Marked (Varemærker og Design) af Michael Schäfer, med bopæl i Bergisch-Gladbach (Tyskland), ved Rechtsanwältin I. Reese. Den anden part i sagen for appelkammeret var KoKa Verwaltung GmbH, Hamburg (Tyskland).
   Sagsøgeren har nedlagt følgende påstande:
   
               —
            
            
               Afgørelse truffet den 12. december 2003 af Andet Appelkammer ved Kontoret for Harmonisering i det Indre Marked (Varemærker og Design) ændres således, at Harmoniseringskontoret tilpligtes at betale sine egne og sagsøgerens sagsomkostninger i genindsættelses- og klagesagen.
            
         
               —
            
            
               Subsidiært ændres afgørelsen, der er truffet af Andet Appelkammer ved Kontoret for Harmonisering i det Indre Marked (Varemærker og Design), således, at KoKa Verwaltung GmbH tilpligtes at betale sagsøgerens sagsomkostninger i genindsættelses- og klagesagen.
            
         Søgsmålsgrunde og væsentligste argumenter:
   Den 26. december 2000 indgav sagsøgeren en ansøgning om registrering af figurmærket »Mike's Meals on Wheels« som EF-varemærke for tjenesteydelser i klasse 35 og 42 til Kontoret for Harmonisering i det Indre Marked (Varemærker og Design). Selskabet KoKa Verwaltung GmbH rejste på grundlag af dets ældre tyske varemærker, nemlig figurmærket »MIKE'S SANDWICH MARKET« og ordmærket »MIKE«, indsigelse mod registrering af varemærket på grund af forvekslingsrisiko.
   Harmoniseringskontoret forkastede indsigelsen og pålagde indsigeren at betale sagsomkostningerne herved. Heroverfor fremsatte indsigeren begæring om genindsættelse i sine tidligere rettigheder. Selskabet indgav endvidere en klage og anmodede om, at den anfægtede afgørelse blev ophævet i sin helhed, og at sagen blev udsat, indtil der var blevet truffet afgørelse om begæringen om genindsættelse i de tidligere rettigheder.
   Ved afgørelse af 16. juni 2003 imødekom indsigelsesafdelingen anmodningen om genindsættelse i de tidligere rettigheder og genoptog indsigelsessagen.
   Ved den anfægtede afgørelse har Appelkammeret fastslået, at klagen er blevet uden genstand. Det var derfor ufornødent at træffe afgørelse i sagen, og klagegebyret blev refunderet. Appelkammeret traf endvidere afgørelse om, at hver af parterne skulle bære sine egne sagsomkostninger i klagesagen.
   Sagsøgerens klage vedrører denne afgørelse om sagsomkostninger. Sagsøgeren gør gældende, at Harmoniseringskontoret i forbindelse med, at sagen blev indstillet, ikke udøvede sit skøn i henhold til artikel 81, stk. 4, i forordning (EF) nr. 40/94 på saglig vis. Sagsøgeren har på ingen måde været årsag til, at klagesagen blev indledt og måtte gennemføres. Klagesagen skyldtes dels det forkerte postnummer på Harmoniseringskontorets brevhoved, dels at fristen blev udnyttet til det sidste af klageren. Begge forhold, der var årsag til genindsættelses- og klagesagen, ligger uden for sagsøgerens indflydelsesområde. Artikel 81 i forordning (EF) nr. 40/94 giver mulighed for at træffe afgørelse om sagsomkostninger efter et frit skøn. Dette frie skøn indeholder en afgørelse om sagsomkostninger, der skal betales af Harmoniseringskontoret. Det er endvidere en tilsidesættelse af det sagsøgende selskabs grundrettigheder, at det ikke får erstatning for sine omkostninger og for sin ulejlighed.